Detenen un dels membres d'una banda que encastava vehicles per assaltar naus industrials | Diari Maresme
Detenen un dels membres d’una banda que encastava vehicles per assaltar naus industrials
Per Redacció , a Arenys de Mar, Portada 16 de Des de 2019
Imatge d’un encastament | M.E.
Un veí de Badalona de 41 anys ha estat detingut per agents de la Unitat d’Investigació de la comissaria d’Arenys de Mar com a presumpte autor de cinc delictes de robatori amb força a empreses de Santa Susanna, Malgrat de Mar i Tordera.
Segons informen fonts policials, la detenció és resultat d’una investigació oberta a mitjans d’octubre passat, després de produir-se una sèrie de robatoris amb força a l’interior d’empreses ubicades al nord del Maresme. Els investigadors van concloure que els autors dels fets formarien part d’un grup criminal organitzat molt actiu. Els lladres assaltaven naus, situades en polígons industrials, utilitzant el mètode de l’encastament. Així, amb l’impacte del vehicle desencaixaven la porta basculant de grans dimensions, i accedien a l’interior per sostreure diners i altres objectes de valor com eines o ordinadors. Tot seguit, fugien ràpidament amb el mateix vehicle.
Dilluns passat, els agents van localitzar i detenir un dels integrants del grup en un control preventiu que s’havia muntat a la localitat de Lloret de Mar. El detingut, que compta amb nombrosos antecedents per delictes contra el patrimoni, va passar dimecres, 11 de desembre, a disposició judicial davant del jutjat d’instrucció en funcions de guàrdia, qui va decretar la seva llibertat amb càrrecs. La investigació continua oberta per tal de detenir la resta d’integrants del grup.